**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «****Οι περί Τμήματος Ηλεκτρονικών Επικοινωνιών - Θέσεις Τεχνικού Μηχανικού και Τεχνικού Μηχανικού 1ης Τάξεως (Σχέδια Υπηρεσίας) Κανονισμοί του 2024»**

**Παρόντες:**

Νίκος Τορναρίτης, πρόεδρος Ανδρέας Πασιουρτίδης

Φωτεινή Τσιρίδου Πανίκος Λεωνίδου

Νίκος Γεωργίου Σωτήρης Ιωάννου

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 17 Απριλίου 2024.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η τροποποίηση των σχεδίων υπηρεσίας για τις θέσεις Τεχνικού και Ανώτερου Τεχνικού Ηλεκτρονικών Επικοινωνιών στο Τμήμα Ηλεκτρονικών Επικοινωνιών, λόγω μετονομασίας τους σε θέσεις Τεχνικού Μηχανικού και Τεχνικού Μηχανικού 1ης Τάξεως, αντίστοιχα.

Σύμφωνα με τα στοιχεία που κατατέθηκαν στην επιτροπή από το Υπουργείο Οικονομικών, με τον κρατικό προϋπολογισμό για το έτος 2023 η θέση Τεχνικού [Κλίμακες Α2, Α5 και Α7(ii)], η οποία καθορίζεται ως θέση πρώτου διορισμού, αναβαθμίστηκε και μετονομάστηκε σε θέση Τεχνικού Μηχανικού [Κλίμακες Α5 (2η βαθμίδα), Α7 και Α8(i)] και η θέση Ανώτερου Τεχνικού Ηλεκτρονικών Επικοινωνιών [Κλίμακα Α9(i)], η οποία καθορίζεται ως θέση προαγωγής, μετονομάστηκε σε θέση Τεχνικού Μηχανικού 1ης Τάξεως [Κλίμακα Α9(i)]. Ως εκ τούτου, κατέστη αναγκαία η τροποποίηση των εν λόγω σχεδίων υπηρεσίας, ώστε να εκσυγχρονιστούν και να συνάδουν με τα νέα αυτά δεδομένα.

Ειδικότερα, καθ’ όσον αφορά στο σχέδιο υπηρεσίας για τη θέση Τεχνικού Μηχανικού μεταξύ άλλων αναδιατυπώθηκαν τα καθήκοντα και οι ευθύνες, ώστε να ανταποκρίνονται στις νέες υπηρεσιακές ανάγκες και δεδομένα, καθώς και στο νέο αναβαθμισμένο μισθοδοτικό επίπεδο. Περαιτέρω, στα απαιτούμενα προσόντα η απαίτηση για κατοχή διπλώματος από το Ανώτερο Τεχνολογικό Ινστιτούτο (ΑΤΙ) αντικαταστάθηκε με την πρόνοια για κατοχή διπλώματος αναγνωρισμένης σχολής τριετούς μεταλυκειακού κύκλου σπουδών, δεδομένου ότι η λειτουργία του ΑΤΙ έχει ανασταλεί, και διαγράφηκε η διαζευκτική πρόνοια για κατοχή απολυτηρίου Σχολής Μέσης Γενικής ή Τεχνικής Εκπαίδευσης ένεκα της αναβάθμισης της θέσης. Τέλος, απαλείφθηκε το πλεονέκτημα της πείρας, ώστε να αποφευχθούν ερμηνευτικά προβλήματα που μπορεί να οδηγήσουν σε προσφυγή στα δικαστήρια.

Αναφορικά με το σχέδιο υπηρεσίας για τη θέση Τεχνικού Μηχανικού 1ης Τάξεως, αναδιατυπώθηκαν τα καθήκοντα και οι ευθύνες, ώστε να ανταποκρίνονται στις νέες υπηρεσιακές ανάγκες και δεδομένα. Περαιτέρω, στα απαιτούμενα προσόντα αντικαταστάθηκε η πρόνοια για δεκαπενταετή τουλάχιστον υπηρεσία στην αμέσως κατώτερη θέση, από την οποία πενταετής τουλάχιστον υπηρεσία στην κλίμακα Α7, με την πρόνοια για δεκατετραετή τουλάχιστον υπηρεσία στη θέση Τεχνικού Μηχανικού ή/και στην προηγούμενη θέση Τεχνικού, απαλείφοντας την πρόνοια για πενταετή τουλάχιστον υπηρεσία στην Κλίμακα Α7, ώστε να επιτευχθεί συμμόρφωση με τη νομολογία των δικαστηρίων.

Σημειώνεται ότι τα υπό συζήτηση σχέδια υπηρεσίας συζητήθηκαν και συμφωνήθηκαν στο πλαίσιο της αρμόδιας για σχέδια υπηρεσίας υποεπιτροπής της Μικτής Επιτροπής Προσωπικού.

Επισημαίνεται ότι οι κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 10 Απριλίου 2024, στην οποία κλήθηκαν και παρευρέθηκαν εκπρόσωποι του Τμήματος Δημόσιας Διοίκησης και Προσωπικού του Υπουργείου Οικονομικών. Ακολούθως, η υποεπιτροπή εισηγήθηκε στην επιτροπή την υποβολή των κανονισμών στην ολομέλεια του σώματος για έγκριση.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατά πλειοψηφία του προέδρου και των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, εισηγείται στη Βουλή την έγκριση των κανονισμών.

Το μέλος της βουλευτής της κοινοβουλευτικής ομάδας του Δημοκρατικού Κόμματος και το μέλος της βουλευτής του Εθνικού Λαϊκού Μετώπου επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

23 Απριλίου 2024

Αρ. Φακ.: 23.03.061.025-2024

ΟΠ/ΧΧΡ/ΜΚ